Boxeo - Wikipedia, entziklopedia askea.\n2 Gaur egungo arauak\n5 Borrokaren bukaera\nAntzinako Grezian eta Erroman ezaguna zen boxeoaren antzekoa; kirol moduan egiten zen batzuetan, eta borroka soila izaten zen beste batzuetan. Boxeo modernoa Ingalaterran sortu zen XVIII. mendean eta gaur egun boxeoa arautzen duten legeak Queensberry markesak eman zituen 1865ean. Boxeoak historian bi fase desberdin ditu, eskularru gabeko boxeoa eta boxeoa eskularruekin:\nLehenengo fasea Ingalaterran eta bere Amerikako kolonietan erabiltzen hasi zen. Lehenengo borroka 1681ean izan zen. Boxeoa apustuak egiteko asmatu zen eta borrokaldi hauetan ia ez zeuden erregelarik, borrokaldia ez zuen mugarik eta baita eskularru gabe borrokatzen zuten, askotan borrokalariak lesionatzen ziren eta baita hil. Boxeoaren fase honetan bi fase desberdin daitezke; Broughton-en erregelak eta London Prize Ring erregelak.\nJack Broughton garai hartako hoberenetarikoa izan zen, honek, berak boxeoari teknika eman zion eta demostratu zuen dena ez zela indarra soilik. George Stevenson-i irabazi zion 35 minutuko borroka batean eta hau egun gutxira hil egin zen. Arrazoi honengatik Broughton boxeotik erretiratu zen, eta denbora batera konturatu zen berak honako gertaerak aldatu ahal zituela eta horretarako erregela batzuk asmatu zituen gaur egun Broughtonen erregelak deiturikoak.\nLondon Prize Ring erregelak 1838an sortu ziren Broughton-en erregeletan oinarrituta, azkar hartu zituzten erregela hauek eredu bezala Ingalaterra eta Amerikako Estatu Batuetan. 23 erregela ziren baina oraindik eskularrurik gabeko borroka praktikatzen zen.\nBigarren faseko lehenengo borrokaldi 1867an Londresen “Lillie Bridge Grounds” polikiroldegian. John Graham Chambersen ideia izan zen eta borrokaldi hauetan bi gauza berri gertatu ziren; lehenengo aldetik pisutan banatuta zeuden borrokalariak, hiru pisu desberdin ziren pisu txikia, erdia, eta altua. Bigarrenik, eskularruak erabiltzen hasi ziren eta borroka “rounds” izeneko tarteetan banatuta.\nGaur egungo arauakAldatu\nGaur egungo erregelak 2008an egin ziren eta boxeoaren borroka “garbiagoa” izateko egin ziren nahiz eta herrialde batzuetan permisiboagoak izan. Erregelak borroka profesionalarentzat eta “amateur”-arentzat erabiltzen dira. Erregela “garrantzitsuenak” hauek dira:\nBestearen atzeko aldean ezin da kolpatu.\nSoilik ukabilak erabil daitezke.\nEzin zaio aurkariari bizkarra eman.\nEzin zaio aurkariari gerrikoaren azpian jo.\nBorroka zatitan banatuta dago, hauek “rounds” deitzen dira. Hasieran ez zuten denbora mugarik, gero 5min-ko 20 asalto egiten zituzten eta gaur egun maila nazionalean 3min-ko 10 asalto egiten dira, baina maila handiagokoak badira 3min-ko 12 asalto dira, hau borroka profesionalean, baina amateurrean horrelakoak dira:\nGizon senior: 3min-ko 3 asalto.\nEmakume senior: 2min-ko 4 asalto.\nGizon junior: 2min-ko 4 asalto.\nEmakume junior: 2min-ko 3 asalto.\nGizon kadete: 2min-ko 3 asalto.\nEmakume kadete: 1,5min-ko 3 asalto.\nEstalki berezi batzuk erabili behar ditu boxeolariak eskuetan, boxeoko eskularruak izenekoak, hauek, 143 eta 228 g bitarteko pisua izan behar dutenak (170 g-koak txapelketetarako)\nBoxeolarietako bat lurrera erori eta arbitroak hamar segundo zenbatu aurretik altxatzen ez denean amaitu ohi da borroka, baina beste zenbait arrazoi ere izan daitezke horretarako: jokoaren arauren bat hautsi duelako bietako bat kanporatzea, saio-kopurua betetzea, bi boxeolarietako baten maila teknikoa eskasagoa izatea edo boxeolari batek amore ematea.\nLau golpe desberdin daude: Jab, Cross, Crochet eta Uppercut.\nJab: Ukabilkada indartsu eta azkarra da, hau defentsarako posiziotik aurreko eskuarekin erabiltzen da.\nCross: Jab-a baino askoz indartsuago da baina motelagoa, hau defentsarako posiziotik atzeko eskuarekin erabiltzen da.\nCrochet: Ukabilkada semizirkularra da, aurreko eskuarekin erabiltzen da eta oso indartsua da gorputz osoa ukabilkadari laguntzen diolako mugimenduarekin.\nUppercut: Atzeko eskuarekin egiten den kolpea da, mugimendua bertikala eta behetik gorakoa da.\nGero praktikan kolpaketa mota hauek “combos” izenekoetan erabiltzen dira, hau da, batzuk elkartzen dira aurkariari min gehiago egiteko. Baita defentsarako hiru posizio daude: Peek-a-boo, “cruz armado” eta Philly Shell edo Hitman.\nHistorian hainbat boxeolari onak egon dira, adibidez:\nMuhammad Alí: 61 borroka eginak horietatik 56 irabaziak eta 37 KO-rengatik, 5 galduta eta 1 nulo.\nMike Tyson: 58 borroka eginak horietatik 50 irabaziak eta 44 KO-rengatik, 6 galduta eta 2 nulo.\nFloyd Mayweather Jr.: 43 borroka eginak eta horietatik 43 irabaziak eta 27 KO-rengatik.\nRoberto Durán: 119 borroka eginak horietatik 103 irabaziak eta 70 KO-rengatik eta 16 galduak.\nHauek dira historian estatistika onenak dituzten boxeolariak.\n(Ingelesez) Boxeoaren inguruko albisteak\nAzken aldaketa 30 abendua 2020(e)an, 16:54(e)tan\nOrriaren azken aldaketa: 30 abendua 2020, 16:54.


PROFEZIA 77, HARA HEMEN, NIK, YAHUVEHK, BIDALTZEN DIZUT GANTZUDURA BERRI BATEKIN, ELIZA PENTEKOSTALETARA, SINETSI ETA ONARTUKO DUTEN HORIENTZAT\nHARA HEMEN, NIK, YAHUVEHK, BIDALTZEN DIZUT GANTZUDURA BERRI BATEKIN,\nELIZA PENTEKOSTALETARA, SINETSI ETA ONARTUKO DUTEN HORIENTZAT\nRUACH ha KODESHEN gantzudurapean Apostolu Elisabeth (Elisheva) Elijahren bitartez\n2004ko abenduaren 26an\nIrrikan gaude topo egiteko YAHUSHUAREN benetako Emaztegaiarekin, biltzen garenean Arrano Santuekin eta berari eman diot YAHUVEHREN manamendua otoitz berezi gantzutua babeseko zigiluarena datozen egunetarako.\nYAHUSHUAK esan dizkion horiek YAHUSHUAREN Emaztegaia zarela, mesedez, bidali e-posta, eta baieztatua bada, berak jakinaraziko dizkizu sekretuak gordeta bakarrik YAHUSHUAREN benetako Emaztegaiarentzat, Profezia 76 orduko eman zitzaizkionak. Otoitz egizu aurretik berak jakin dezan jakinarazi behar ote dizkizun sekretu hauek zurekin, areagotuko duena gantzudura zure bizitzan eta eramango dizuna barnatasun sakonagoraino YAHUSHUA ha MASHIACHREKIN.\nMaitekor, zuen Aizta, Elisabeth.\nIrakatsi iezaiezue, ENE alaba, irakats iezaiezue. Zama daukazu Mendekosteenganako NIK salbatu bainizun Mendekoste Eliza batean. NIK bete nizun NIRE RUACH ha KODESH preziatuaz, jaso zenituenean Hizkuntza Santuak, hantxe NIK eman nizun gogoa zerbitzatzeko NIRI zure bizitzako egun guztietan. Orain eskatzen dizut itzuli dezazun. Amorrua ematen dizula diozu, Mendekoste Elizak ez zizutelako irakatsi zure MESIASEN Judutasuna, Sabbath gordetzen, Festa Santuak ospatzen. Horrenbestez, irakats iezaiezu zeuk. Horregatik bidali nizun herri honetara, Estatu honetara, nora zeuk esan zenuen ez zenuela nahi joatea. Baina ziurtatzen dizut gantzudura nagusiagoa datorrela Azusakoa baino, Mendekoste Elizetara bidaltzen baitizut, ze, nola obeditu lezakete ez dutena ezagutzen? Oraindaino, zuk esan duzu bakarrik Judu Mesianikoa zarela, beraz, Mendekostekoak ia ez datoz, NIK banan-banan bidaltzen ditudanak izan ezik.\nBidaltzen dizut orain, hauxe da Jaiotza Berria. Bidaltzen dizut haiei irakats diezaiezun, bidaltzen dizut haiek gantzutu zakizkien, bidaltzen dizut Mendekoste Elizetara, zeini buruz esan zenuen: “Ez naiz sekula itzuliko domekako eliza batera.” Oi, baina orain da garaia, eta orain da unea, NIK bidaltzen dizut sekula ez duzun ezagutu moduko gantzudura batekin, beraz ez dute izango aitzakiarik NIRE aurrean aurkezten direnean esanez: “Inork ez zidan esan”. Zeren NIK ezagutzen ditut haien bihotzak, NIK ezagutzen ditut, benetan NI gurtzen eta NI goresten nautenen bihotzak. Zure bihotza bezala dira, eta haiek diote: “Inork ez zigun esan”. Horregatik bidaltzen dizut haiei esan diezaiezun.\nAurrerantzean, haiek diotenean: Zein denominazio? Esan: Judu Mesianiko Mendekostea. Esan nuen: JUDU MESIANIKO MENDEKOSTEA. Begira, haiek ez dute onartuko “Judu Mesianiko” hitzak, baina haiek ezagutuko dute Mendekoste hitza, egun bakoitza izan beharko lukeelako Mendekoste egun bat. Egun bakoitzean bete nahi dizut NIRE boterearekin, egun bakoitzean, hitz egin nahi dizut. Mundu guztiko Mendekosteak hots egiten dabiltza esanez: “Bete iezaguzu ZURE gantzuduraz, Oi, YAHUVEH.” Oi, deitzen didate Jehova izen batekin, baina NIK ezagutzen dut NIRE Izena.\nIrakats iezaiezu, utzi kexatzeari, arduradun izango dira artzain deitzen dutenak haien buruak. Denak ez dizute onartuko. Jakingo duzu zein espiritukoak diren. Haien elizetara zoazenean, NIK erakutsiko dizut zein elizetara, NIK erakutsiko dizut artzainak. Oi, NIK badakit orain ere zuk diozula: “Nor? Ni? Apika ez naiz ni izango?” Gogoratzen dituzu NIK Nikori esan nizkion hitzak zeuk esango zenituela? Hauexek dira berak aurre egiten saiatzen diren berbak, NIK bere mina kontrolatzen dudan artean. Irakats iezaiezu. Charlesi esaiozu hauxe dela mezu berria, hauxe dela Berba berria. Mendekosteak gantzudura berriaren betetasuna izan dezaten nahi dut, Azusakoa baina handiagoa izango dena.\nNIRE Semeari hots egiten diotenean, ez bakarrik Jesu Kristoren izenean, baizik eta ohoratzen dutenean lurrean eman nien jarauntsia, BERA Daviden leinutik baitzetorren, BERA hebrear bezala etorri zen, beraz irakats iezaiezu. Gura dut BERA ohoratua izan dadin eta YAHUSHUA Izenarekin hots egin diezaiozuen. Promes eta zin egiten dut, obeditzen dutenak, Mendekosteak deitzen direnak, mundu guztiaren zehar sakabanatuak daudenak, hauxe da satanas dardaratu eta astintzen delako arrazoia. Gura dut jaso dezazun bakarrik MESIASEN Judutasunaren egia, nori zure bizitza eman diozun ere, obeditzen baduzu eta aitortu Sabbath Eguna EZ DELA IGANDEAN.\nNI ez naiz aldatu gizakiaren komenentziaren arabera. Gura dut jaso ditzazuen NIRE Festa Nagusiak, oraindik nahi ditudanak zuek gorde ditzazuen. Hau bedeinkazioa baita zuentzat Mendekosteak, eta zuzentzen ari naiz benetan maite nautenei bakarrik, ipini duten haiek Aita Jainko YAHUVEH, YAHUSHUA eta RUACH ha KODESH lehenengo haien bizitza eta maitasunean. NIK ezagutzen ditut zuen bihotzak eta NIRI obeditzea gura duzue, gantzutuak zaudete, borrokatzen duzue Santutasunagatik, baina gantzudura handiagoa dator ezagutzen duzuena baino. Behar duzue gaitzaren aurka borrokatzeko. Ez al du NIRE Hitzak esaten: “Etsaia datorrenean uriola bezala, NIK altxatuko dut zutoihala haien aurka.”? Hauxe da uriola, ENE haurrak, bakarrik jaso dezazuen nahi dut, bakarrik sinetsi dezazuen nahi dut, gizakiak egindako eguna eta doktrina utz dezazuen bakarrik nahi dut, eta egia har dezazuen.\nIrakats iezaiezu, ENE alaba, irakats iezaiezu, ENE Elisabeth. Ez marmar egin, ez kexatu ez zenekien urte guzti haiengatik, baizik eta irakats iezaiezu eta haiek etorriko dira eta NIRE oinetara jausiko dira esanez: Aita, nik ez nekien, YAHUSHUA, nik ez nekien, nik ez nuen ezagutzen ZURE Izen hebrearra. Begira, ez dago hainbesteko desberdintasunik zu eta haien artean, izan ere. Haiek eta NIK hitz egiten dugu benetakoari buruz, ez aizunari buruz, eta haiek NIRE RUACH ha KODESH beterik daude. NIK hitz egiten dut haiek ulertzen dituzten berbak ere, eta NIK hitz egiten diet seinale, mirak eta mirari agerietan haien bitartez. Orain arte, haiek ikusi dute beiraren zehar, zerbait ilunpetan ikustea ia lortu dute, eta orain nahi dut, beiraren zehar argi eta garbi ikus dezaten, bereziki azkeneko egun hauetan.\nENE haurrak, hau da sutearen gantzudura, NIK diotsuedan hori buruz. Eraman ezazu haien elizetara. Eliza ugari lehorregi eta idortuak daude. Haien ahoak zabal-zabalik irekitzeko parada daukate eta jaso Ur Bizi fresko eta berria zuzen Zerutik. Zuei bioi ematen dizuet agindua NIRE ardiei elikatu diezaiezuen. Oi, baina zuek diozue: “Jada egonda naiz.” Baina banaketa bat egon da. Haiek ez dute ulertzen, beraz, elikatu ez dutenak ulertu, atzeman artzain Mendekosteak, atzeman ardi eta bildots Mendekosteak. Denominazioa ipini dute haien gain, hortaz, NIK erabiltzen dut izen denominazioko hori eta diotsuet atzeman diezaiezuen NIRE Aintzarako, atzeman iezaiezue, gura baitut bedeinkatzea haiek, bedeinkatuak dauden jada baino gehiago. Gura dut haiek erabiltzea zutoihala altxatzeko gaiztoen aurka.\nGogoan izan hau, ENE haurrak: bat NI, YAHUVEHREKIN, YAHUSHUAREN Odol isuriaren bitartez, gehiengoa da. Milioi bat, baita hamar milioi ere, NI barik, NIRE Seme YAHUSHUAREN Odola barik haiei estaltzen, gutxiengoa da. Gauza guztiek egin dukezue NI, YAHUVEHREN bitartez, indartzen dizuena. Beraz, hau da Jaiotza Berrienetako bat, NIK bidaltzen zaituztedana, ENE haurrak. Ez sartu haien elizetan harrokeriaz eta domekan ere. Ez mespretxatu haiek ez dakitenagatik, ez kondenatu haiek ez dakitenagatik, zeren NIK barkatu diet, zeren bakarrik jakin ondoren da haiek arduraduntzat hartuak direla dakitenarengatik, zuek zareten bezala.\nHonela da mintzatua, honela da idatzia, 2004ko abenduaren 26ko egun honetan.\nEmana YAHUSHUAREN Emaztegai honi, Apostolu Elisabeth S. Elijah Nikomia.\nHitz hau etorri zen telebista saio bat ikusi ondoren Mendekosteei buruz “MSNBC ikerketa” saioan. Atsekabea etorri zitzaidan eta hots egin nuen: “Oi, YAHUSHUA, mesedez, bidali norbait Mendekosteei irakasteko, guri irakatsi digutena MESIASEN Judutasunari buruz.”\nOrduan nire senarrak eta nik komunioa hartu genuen, eta hauxe zen gaua noiz, webgunearen arduraduna mundu guztiaren aurrean damutu behar izan zuen, Raven izeneko norbaiten ikuskariak baieztatu barik argitaratzeagatik, nori buruz ez daukagu testigantza berak YAHUVEHRENGANDIK datozen ikuskariak hitz egiten ari denik. Atsekabe eta negar handiko denboraldia zen otoitzean, eta gure ustekaberako, Berba hau sortu zen. YAHUVEHK esan zigun izango genuela Jaiotza Espirituala, eta etorriko de hirutik hirura, hauxe da lehenengo Jaiotza.


Hezkuntza Ituna sinatu duten LAB, STEILAS, AFAPNA, ANPE, CCOO eta UGT sindikatuek Nafarroako Gobernuari eskatu diote aurrekontuetan jaso dezala itun garrantzitsu hori betetzeko partida bat. Sindikatuek bilera egin dute gaur Hezkuntza sailburuarekin, eta Hezkuntza Itunarekiko konpromiso ekonomiko handiagoa eskatu diote.\nLABek, STEILASEK, AFAPNAK, ANPEk, CCOOk eta UGTk, gainera, iragarri dute legebiltzar talde guztiekin harremanak hasiko dituztela, zuzenketen tramitean kontuan har daitezen itun hori betetzeko behar ekonomikoak.\nSindikatuen iritziz, Hezkuntza Itunak sinbolizatzen duen hezkuntza publikoaren aldeko bide orria adosteak sekulako ahalegina ekarri zuen, eta hezkuntza komunitatearen gehiengo handiaren babesa biltzea lortu zuen.\nHori dela eta, Hezkuntza sailburuarekin bildu diren erakundeek aurrekontuetan isla izan behar duen Hezkuntza Itunaren balioa azpimarratu dute.\nLAB, STEILAS, AFAPNA, ANPE, CCOO eta UGTk azpimarratu duten bezala, kasu honetan, larria litzateke itun hori paper bustia izatea, hezkuntza publikoaren erronkak asko direlako.\nAzkenik, sindikatuek adierazi dute ez litzatekeela ulertuko Legebiltzarrean eta gizartean gehiengo bat egotea hezkuntza publikoaren eta kalitatearen alde, eremu horretako enplegu egonkorraren alde eta balioetan oinarritutako hezkuntzaren alde, eta, beraz, Hezkuntza Itunean xedatutakoa betetzeko aurrekontu-partida bat ez sartzea. Kasu horretan sindikatuek ez dituzte baztertzen mobilizazioak eta ekintza judizialak.


Gasteizko plazatik mundura – gaztelumendi.eus\n2015-05-21 / Iruzkinak desaktibatuta daude Gasteizko plazatik mundura sarreran\nAsko idatzi esan adierazi zabaldu eta hedatu da Gasteizko herri harresiaren inguruan. Desobedientzia hedatzen ari den seinale.\nArduraz jokatzen duen gazte mugimendua erditik kentzeko boterea lanean ari da, berak dakien moduan. Arduratsu erantzun zaio hemendik errepresioari, zigorrei eta kartzelari.\nGasteizko irudiak mundu osoan hedatu diren bezala, badira gertuagotik irudi hoiek ez zabaltzeko lana hartu dutenak, Gasteizen bertan ziurrenik, Lakuan. Jaurlaritzaren Barne saileko bulegoetan\nIa 500 pertsona lotan gelditzeko prest!!! Onenak zarete peÃ±a!! #ResistGasteiz Lortuko dugu!! pic.twitter.com/nHbvdEoTy4\n— AskeGunea (@AskeGunea) May 17, 2015\nManifestazio jendetsu eta koloretsuaren ostean, plazaren erdian milaka laguneko herri harresia osatu zen. Beste behin. Gau hotzari aurre egin zioten ehundaka batzuk. Eta astelehen goizean agertu ziren ia 20 furgoneta ertzain amorratuz beteak.\nGero 3 orduko oldarraldi desobediente baketsua. 3 orduko poliziaren eraso ezin bortitzagoa. Eta argazki kamerak, bideoak, mugikorrak, sare sozialak, jendea sutan!\nMunduari itzulia eman dioten argazki irudi eta mezuak. Salaketa publikoa.\nWhat is the Basque popular wall (#HerriHarresia) phenomenon? http://t.co/N9wYDCZXGL #Resist7 #free7 pic.twitter.com/pihI4Yl9gH\n— Lander Arbelaitz (@larbelaitz) May 19, 2015\nGasteizko harresiko irudiak, mundu osoko hedabideetan @iontelleria http://t.co/ccLGnRLr2b â€¦ #Resist7 #Free7 pic.twitter.com/zPbb4DWMiz\n— naiz: (@naiz_info) May 19, 2015\nPolice arrest Basque activists amid human wall of protests http://t.co/BRnmmQOHPA #ResistGasteiz pic.twitter.com/g2cP51OKBN\n— The Stream (@AJStream) May 18, 2015\n#basque RAGE against the (police) Machine https://t.co/H3n1cHzkoc @tmorello @RATM @muguruzafm FREE #LIBRE! #resist7 Basque Country\n— gaztelumendi.eus (@iPatxi) May 19, 2015\nEta badirudi Lakuatik bertatik, Erkoreka bozeramaileak proportzioak neurtzen lan egiten duen tokitik mugitu dutela youtubeko kanaletatik ertzainen basakeriak kentzeko agindua. Eta youtubek bete ere, 100.000 ikustaldi baino gehiago (ETBko programarik arrakastatsuenak baino gehiago, bidenabar esanda) dituen bideoa kenduz.\nBideoa noski, berriro igo dute youtubera. Eta sare sozialetan hedatzen ari da, apurka apurka.\nBalorazio azkar bat\nZebrabidea saioan, komunikazioari buruzko solasaldian egunotako kontuak aztertzen.\nAnder Gillenea euskal argazkilariaren lana Mundu mailan ikusteko parada gaur, @guardian egunkarian #Resist7 pic.twitter.com/uCHmH2OYnL\n— gaztelumendi.eus (@iPatxi) May 18, 2015


Erosi Sagar Krash - Sagarra Sagardoa Route\nARTISAUA ETA BERTAKOA: Otaño familiaren belaunaldi berriak egiten du sagardo hau gure Astigarragako Petritegi upategian, Euskal Herrian hazten diren sagar garratz, gozo eta mingotsen barietate onenak hautatu ondoren.\nFRESKAGARRIA: Sagar Krash Manzana edari arina da, alkohol gutxikoa, orekatua eta karbonazio atsegina duena.\nMOMENTUAK: Sagar Krash - Sagarra sagardo aproposa da hamaiketakoa, afterwork edo "arratsalderako" momentuan partekatzeko.\nEz dauka glutenik.\nDieta beganorako egokia.\nTenperatura hotzean edateko, 5 ºC eta 7 ºC artean.


Abian da kirol argazki lehiaketa - Bergara - Goiena.eus\nAbian da kirol argazki lehiaketa\nMaialen Regueiro 2019-10-09 09:15\nIazko kirol argazki lehiaketako irabazlea\nXXIX. kirol argazkien lehiaketa jarri du abian Bergarako udalak, Arizondo argazkilari elkartearekin batera. Lanak aurkezteko azken eguna azaroaren 6a izango da eta epaimahaiak azaroaren 9an emango ditu jakitera irabazleak.\nEdizio honetan zortzi sari banatuko dira. Koloretan eta zuri-beltzean aurkeztu daitezke lanak eta modalitate bakoitzeko sari bikoitza banatuko da. Aurkeztutako lanen artetik herriko bi onenak ere aukeratuko ditu epaimahaiak. Modu horretan, lehen sariak 210 euro eta trofeoa jasoko du, bigarrenak 180 euro eta trofeoa eta hirugarrenak, 150 euro eta trofeoa. Herriko onenak, berriz, 120 euro eta trofeoa jasoko du.\nAzaroaren 6a izango da lanak entregatzeko azken eguna eta lanok Bergarako Udala Agorrosingo kirol gunera (Boni Laskurain, 21) bidali beharko dituzte.\nLehiaketa bat den heinean, aurkeztutako argazkiek baldintza batzuk bete beharko dituzte.


Irekia Eusko Jaurlaritza - Gobierno Vasco :: Jock Zonfrillok jaso du 2018ko Basque Culinary World Prize saria\nJock Zonfrillok jaso du 2018ko Basque…\n\n\nIMG_8447.JPG Iturria: Irekia\n\nGALABCWP2018-24.jpg Iturria: Irekia\n\nGALABCWP2018-2.jpg Iturria: Irekia\n\nGALABCWP2018-25.jpg Iturria: Irekia\n\nGALABCWP2018-16.jpg Iturria: Irekia\n\nGALABCWP2018-20.jpg Iturria: Irekia\n\nGALABCWP2018-21.jpg Iturria: Irekia\n\nGALABCWP2018-3.jpg Iturria: Irekia\n\nGALABCWP2018-4.jpg Iturria: Irekia\n\nGALABCWP2018-6.jpg Iturria: Irekia\n\nGALABCWP2018-8.jpg Iturria: Irekia\n\nGALABCWP2018-12.jpg Iturria: Irekia\n\nGALABCWP2018-13.jpg Iturria: Irekia\n\nGALABCWP2018-14.jpg Iturria: Irekia\n\nGALABCWP2018-27.jpg Iturria: Irekia\n\nGALABCWP2018-28.jpg Iturria: Irekia\n\nGALABCWP2018-26.jpg Iturria: Irekia\n\nGALABCWP2018-29.jpg Iturria: Irekia\n\nGALABCWP2018-30.jpg Iturria: Irekia\n\nGALABCWP2018-34.jpg Iturria: Irekia\n\nGALABCWP2018-37.jpg Iturria: Irekia\n\nGALABCWP2018-38.jpg Iturria: Irekia\nJock Zonfrillo chef eskoziarrak irabazi du 2018ko Basque Culinary World Prize saria Australiako herri natiboen kulturaren defentsan egin duen lanagatik eta sukaldaritzako tradizio aborigena babesteko egindako lanagatik.\nMunduko eragin handieneko hainbat sukaldarik eta nazioarteko adituek osatutako epaimahaiak hautatu zuen irabazlea, Joan Roca chefa buru zuela.\nSariak –100.000 euroko diru-saria du– bultzada emango dio Jock Zonfrilloren misioari: komunitate indigena Australiako gainerako gizartearekin konektatzea, haien ondare gastronomikoa merkaturatu eta sustatzeko plataformak sortuz.\nDonostiako Victoria Eugenia Antzokian egin da gaur arratsaldean 2018ko Basque Culinary World Prize sari-banaketa. Jock Zonfrillo chef eskoziarrak jaso du saria, Australiako herri natiboen kulturaren defentsan egin duen lanagatik eta sukaldaritzako tradizio aborigena babesteko egindako lanagatik.\nSari berezi eta global hori Eusko Jaurlaritzak Basque Culinary Centerrekin lankidetzan sortu eta ematen du, eta ekimen eraldatzaileak edo gizartean eragin positiboa dutenak abian jartzen dituzten chefak saritzen ditu, hain zuzen. Era horretan, helburua da erakustea gastronomiak balio dezakeela hainbat arlotan –berrikuntzan, hezkuntzan, ingurumenean, gizarte- edo ekonomia-garapenean edota osasunean, besteak beste– aldaketa bultzatzeko.\nSaria Euskadi-Basque Country estrategia integralaren barnean dago. Herrialde-marka horrek, indarguneak eta berezitasunak kontuan hartuta, aktore global bihurtzen du Euskadi, bikaintasunaren, bizi-kalitatearen eta gizarte-kohesioaren eredu, herrialde berritzaile eta lehiakor egiteaz gain. Euskal gizartearen balio komunak –hala nola ahaleginaren kultura, konpromisoa, hobetzeko gaitasuna, eraldatzearen aldeko bokazioa, emakume eta gizonentzako aukera-berdintasuna– Euskadiren irudiari lotzea da xedea, nazioarteko gure bisita-txartela izan daitezen.\nHainbat agintari eta pertsona entzutetsuren aurrean, Arantxa Tapia sailburuak saria eman dio Jock Zonfrillo chef eskoziarrari, Australiako herri natiboen kulturaren defentsan egin duen lanagatik eta sukaldaritzako tradizio aborigena babesteko egindako lanagatik.\nAustralian, egungo gastronomiaren apustu interesgarrienetako bat sustatzen du Zonfrillok: munduko kulturarik zaharrenetako bat ikertu eta sustatzen du, Australiako jatorrizko herrien kultura. Trukea eta ikerketa oinarritzat dituen ikuspegi batetik, Orana jatetxea baliatzen du orain arte ezezaguna izan den herentzia baten sukaldaritza-potentziala sustatzeko, osagaiak eta tradizioak identifikatuz, baina, batik bat, ezagutza komunitate horiek garatzeko aukera bihurtuz.\nurtean Australiara bizitzera joan zenetik, Jock Zonfrillok hirietatik urrun dauden komunitateak bisitatu ditu, sukaldaritzari ateak ireki diezazkioketen tradizio natiboen ezagutzan sakontzeko. Orana fundazioa sortu zuenetik, ezezagunak ziren hainbat osagai aztertu eta dokumentatu ditu. Bertako unibertsitate eta erakundeekin lankidetzan, datu-base bat eraikitzea sustatzen du. Datu-base horretan, egun, sukaldaritzako potentziala duten 2.000 produktu baino gehiago daude erregistratuta.\nBasque Culinary World Prize sariaren 100.000 euroko diru-sariak datu-base hori garatzeko balioko du. Helburua da datu-base horretan 15.000 osagai jangarri erregistratzea, eta horrek ahalbidetuko du produktu horiek ekoitzi eta merkaturatzea, bai eta komunitate indigenentzako enpresa berriak sortzea ere.\nHorrez gain, funts horiek produktuak prozesatzeko eta paketatzeko instalazioak eraikitzeko baliatuko dira. Prozesatze eta paketatze horren bidez, produktuen kontserbazio-epea luzatuko da, eta haien nutrizio-balioa eta higiene-estandarra hobetuko da, eta horrek salmentak handitzea ahalbidetuko du. Halaber, itsaskiak prozesatzeko instalazio bat erosi nahi da, lekualdatutako komunitate indigenek Cherabin ganbak izoztu eta hirira garraia ditzaten, bertan saltzeko.\nJock Zonfrillo hamar finalistaren artean hautatu zuen irabazle munduko chef entzutetsuenetako hauez osatutako epaimahaiak: Joan Roca, Celler de Can Rocako chefa (Espainia) eta epaimahaiburua; Massimo Bottura (Italia), Gastón Acurio (Peru), Dominique Crenn (AEB), Yoshihiro Narisawa (Japonia), Enrique Olvera (Mexiko), Mauro Colagreco (Frantzia), Andoni Luis Aduriz (Euskal Herria) eta Manu Buffara (Brasil). Horiez gain, hainbat diziplinatako nazioarteko adituek ere osatu dute epaimahaia, hala nola Ruth Reichl idazle iparramerikarrak, Bee Wilson gastronomia-historiagile eta kazetari britainiarrak, Isle Crawford diseinugile britainiarrak eta 2017ko Basque Culinary World Prize sariaren irabazle Leonor Espinosa chef kolonbiarrak.\nSaria emateko ekitaldian honako adierazpen hauek egin ditu Arantxa Tapia Ekonomiaren Garapen eta Azpiegituretako sailburuak:\n«Elikaduraren eta gastronomiaren sektorea Euskadik garatzeko eta berrikuntzan jarduteko duen sektore garrantzitsuenetako bat da; izan ere, kontuan izan behar da sektorea erakusten ari den potentziala eta gaitasuna –dagoeneko BPGaren % 10 da–, eta enplegua sortzeko eta produktu berriak eta ekintzailetzako proiektuak proposatzeko duen gaitasun handia.\nEdizio honetan Basque Culinary World Prizek saritutako proiektua gastronomian ardazten den jardun eraldatzaile baten bidez gizarte-ekonomian berrikuntzak egiteko ekimen baten adibide garbia da».\nEra berean, Jock Zonfrillok, mintzaldi hunkigarri batean, honako hau esan du ekitaldian:\n«Erabat harro sentitzen naiz hainbeste errespetatzen ditudan lanbideko kideek osatutako epaimahai batek aukeratu nauelako 2018ko Basque Culinary World Prize sariaren irabazle. Horrek aintzatespena are esanguratsuago egiten du.\nAustraliako komunitate indigenak dira egiazko sukaldariak eta “janari asmatzaileak”; 60.000 urtez egin dute aurrera beren lurretan. Nazioarteko aintzatespen honek haien teknikak eta osagaiak gordetzearen garrantzia indartzen du, eta indarra ematen digu, halaber, The Orana Foundationetik haien alde borrokatzen jarraitzeko.\nDiru-sariaren % 100 komunitate indigenaren proiektuetarako erabiliko da; proiektu horiek eragin jasangarria eta epe luzekoa izango dute, bai komunitatean, bai haien segurtasun ekonomikoan. Horrek aldaketa positibo bat ziurtatuko du, baina haien modura. Gastronomiaren mundua aldaketa bultzatzen ari da eta Basque Culinary World Prize saria funtsezkoa da bide horretan laguntzeko».\nBixente Atxak, Mondragon Unibertsitatearen errektoreak eta Basque Culinary Centerreko Patronatuko presidenteak, honako hau gehitu du:\n«Gastronomiaren sektoreak azken urteetan bizi izan duen goraldiak jomugan jarri ditu sukaldariak. Benetan uste dugu sektore horrek garrantzi handia izan dezakeela haren eragileek gizartearen arazo garrantzitsuetan arreta jartzen dutenean.\nBasque Culinary Centerrek gastronomiaren ahalmen ekonomiko eta soziala garatzea du xede. Horregatik sortu genuen Eusko Jaurlaritzarekin batera Basque Culinary World Prize saria; ekimen eraldatzaileak abiarazten dituzten chefentzako saria, alegia. Ekimen horien bitartez gastronomia aldaketa-eragilea izan daitekeela era berezian adierazten baitute.\nBestalde, Joan Roca chefak, irabazlea hautatu zuen epaimahaiaren buruak, honako hau esan du:\n«Jockek hamabost urte baino gehiago igaro ditu munduko kultura zaharrenetako bat, Australiako indigenen kultura, ulertzen eta sustatzen. Chef eskoziar horrek, ikerketaren eta trukearen bidez, denbora luzez kontuan hartu ez den herentzia baten sukaldaritzako potentziala erakutsi du. Osagaiak eta tradizioak identifikatzeko eta pertsona horien ezagutza garapenerako aukera bilakatzeko egin duen lanaren bidez, Zonfrillok mundu hobe baterako haziak erein ditu».\nBasque Culinary World Prize saria 2016an jarri zen martxan gastronomia indar eraldatzailea izan daitekeela erakusteko. Sariak gizon eta emakume ekintzaileak, bikaintasuna bilatzen dutenak eta haien lana nabarmendu nahi ditu; jende berritzaile eta sortzailea, nekaezina, baina, batez ere, bizi den gizartearekin konprometitua dagoena.\n2018ko Basque Culinary World Prize sarirako 140 hautagaitzak –104 gizon eta 36 emakume– 42 herrialdetatik iritsi ziren. Saria eskuratzeko parte hartu ahal izateko, sukaldariek beste profesional baten izendapena behar zuten, gaur egun gastronomiaren alorrean diharduen beste profesional batena, alegia.\nBi hilabetez, industriako profesionalek eta erakundeek mundu zabaleko sukaldariak izendatu zituzten, betiere erakusten dutenak gastronomia motor eraldatzaile izan daitekeela hainbat alorretan, hala nola berrikuntzan, hezkuntzan, ingurumenean, osasunean edota garapen sozial eta ekonomikoan.\nEkainaren 25ean, batzorde tekniko bat elkartu zen Basque Culinary Centerren, hamar finalistak aukeratzeko. Honako hauek izan ziren batzorde tekniko horren kideak: F. Xavier Medina, Gizarte Antropologian doktorea eta UNESCOren «Elikadura, Kultura eta Garapena» katedraren zuzendaria; Jorge Ruíz Carrascal, Kopenhageko Unibertsitateko Elikagaien Zientzia Departamentuko katedraduna; Pia Sörensen,\nHarvard Unibertsitateko Ingeniaritza Kimikoko eta Material Aplikatuetako irakasle nagusia eta unibertsitate horretako Zientzia eta Sukaldaritza programaren zuzendaria; Carlos Zamora, sukaldari, enpresari eta kontsultari espainiarra (2016an BCWP sarirako hautagaia); eta Iñaki Martínez de Albéniz, Soziologian doktorea eta Euskal Herriko Unibertsitateko irakaslea.\nHonako hauek izan dira Basque Culinary World Prize saria eskuratzeko hamar finalistak (7 gizon eta 3 emakume): Anthony Myint (AEB), Caleb Zigas (AEB), Dieuveil Malonga (Kongoko Errepublika/Alemania), Ebru Baybara Demir (Turkia), Heidi Bjerkan (Norvegia), Jock Zonfrillo (Australia/Eskozia), Karissa Becerra (Peru), Marc Puig-Pey (Espainia), Matt Orlando (Danimarka/AEB) eta Virgilio Martínez (Peru).\nUztailaren 24an, Basque Culinary World Prize sariko epaimahaia Modenan elkartu zen, eta erabakia nazioarte mailan iragarri zuen. Jock Zonfrillo aukeratu zuten 2018ko Basque Culinary World Prize sariaren irabazle.\nArgitaratzeko eskuragarri dauden Jock Zonfrilloren argazki eta bideoak:\n2017an sari hau Leonor Espinosa chef kolonbiarrari eman zitzaion tradizio gastronomikoak gizartearen eta ekonomiaren motor gisa identifikatzeko, aldarrikatzeko eta indartzeko komunitate indigena eta afrokolonbiarrekin egiten duen lanagatik. 2016an, berriz, María Fernanda Di Giacobbe venezuelarrari egokitu zitzaion Venezuelan eratu duen hezkuntza-, ekintzailetza-, ikerketa- eta garapen-sareari esker. Kakaoa identitate, kultura eta aberastasun ekonomikoaren iturri erabiliz, egoera zaurgarrian dauden emakumeak ahaldundu eta prestatu ditu txokolatearen mikroenpresaburuak izan daitezen. funleo.org\nBasque Culinary World Prize saria Eusko Jaurlaritzak ematen du, eta Euskadi Basque Country estrategia integralaren barruan dago. Herrialde-marka honek, indarguneak eta berezitasunak kontuan hartuta, aktore global bihurtzen du Euskadi, bikaintasunaren, bizi-kalitatearen eta gizarte-kohesioaren eredu, herrialde berritzaile eta lehiakor egiteaz gain.\nBasque Culinary Center erakunde akademiko aitzindaria da mundu zabalean unibertsitate-hezkuntzaren alorrean, bai eta gastronomiaren potentziala hezkuntzan, ikerketan, berrikuntzan eta ekintzailetzan garatzeko bidean ere. Donostian 2009an sortu zenetik, diziplinarteko espazio bat sortzeko ahaleginean jardun du, guztia ere sektorea profesionalizatzeko bidean.\nInformazio gehiagorako: basqueculinaryworldprize.com\nTapia_Zonfrillo_BCWP.jpg 4 MB (jpg)\nIMG_8447.JPG 1 MB (JPG)\nGALABCWP2018-24.jpg 10 MB (jpg)\nGALABCWP2018-2.jpg 10 MB (jpg)\nGALABCWP2018-25.jpg 10 MB (jpg)\nGALABCWP2018-16.jpg 10 MB (jpg)\nGALABCWP2018-20.jpg 20 MB (jpg)\nGALABCWP2018-21.jpg 20 MB (jpg)\nGALABCWP2018-3.jpg 10 MB (jpg)\nGALABCWP2018-4.jpg 10 MB (jpg)\nGALABCWP2018-6.jpg 20 MB (jpg)\nGALABCWP2018-8.jpg 10 MB (jpg)\nGALABCWP2018-12.jpg 10 MB (jpg)\nGALABCWP2018-13.jpg 20 MB (jpg)\nGALABCWP2018-14.jpg 30 MB (jpg)\nGALABCWP2018-27.jpg 10 MB (jpg)\nGALABCWP2018-28.jpg 10 MB (jpg)\nGALABCWP2018-26.jpg 10 MB (jpg)\nGALABCWP2018-29.jpg 10 MB (jpg)\nGALABCWP2018-30.jpg 20 MB (jpg)\nGALABCWP2018-34.jpg 20 MB (jpg)\nGALABCWP2018-37.jpg 20 MB (jpg)\nGALABCWP2018-38.jpg 10 MB (jpg)\nGALABCWP2018-39.jpg 10 MB (jpg)\nArrantza eta Akuikultura zuzendaria (XI legealdia)\nIkerne Zuluaga Zamalloa\nLandaren eta Itsasertzaren Garapeneko eta Europar Politiketako zuzendari (XI legealdia)\nJock Zonfrillo eskoziarra, 2018ko Basque Culinary World Prize Sariaren irabazlea\n2019ko Basque Culinary World Prize saria eskuratu du Anthony Myintek\n2018ko Basque Culinary World Prize sariaren irabazlea\nSan Frantziskon iragarriko da BCPW 2019 sariaren irabazlea\nJock Zonfrillo sukaldari eskoziarra Euskadira iritsi da bihar Basque Culinary World Prize saria jasotzeko


Juan San Martinen ondare aberatsa - etakitto.eus\nJuan San Martinen ondare aberatsa\nEibarko Udalak eta Udako Euskal Unibertsitateak (UEU) Juan San Martin Bekaren deialdi berria zabaldu dute. Hamabosgarren edizioa izango da aurtengoa eta filosofia izango da ikerketa-gaia. Izan ere, Juan San Martinek bere bizitzan zehar landutako esparruak jorratzen dira urtero. Beka 9.000 eurokoa izango da eta irabazleak 18 hilabeteko epea izango du lana burutzeko.\nJuan San Martin ikerlari eibartarraren omenez 2001. urtean sortu zen bere izena daraman beka, bizitzan zehar landu zituen gaien inguruko ikerketa sustatzeko asmoz, bereziki euskaraz egindako ikerketa. “Izan ere, orain dela 20 urte euskarazko ikerketak egiteko oso aukera gutxi zegoen”, Udaleko euskara sailetik erantzun digutenez. “Aditu euskaldunek ikerketa euskaraz egin nahi izaten dute sarritan, baina ez dute aukerarik izaten eta Juan San Martin bekaren bitartez hainbat ikerketa egitea ahalbidetu da”, gehitzen du Mari Karmen Menika UEUren Markeskuako zentroko arduradunak.\nHasiera batean beka-deialdia urtero argitaratzen zen eta irabazleak lana burutzeko 12 hilabeteko epea izaten zuen, baina antolatzaileei esperientziak erakutsi zien urtebeteko epea labur geratzen zela, eta 2009az geroztik bi urtetik behin kaleratzen da deialdia eta irabazleak 18 hilabeteko epea izaten du lana burutzeko.\nJuan San Martin Bekaren 14 deialditan 83 proposamen aurkeztu dira, eta 2008. eta 2017. urteetako bekak ez ziren eman, “aurkeztutako proiektuek ez zutelako nahikoa mailarik”, antolatzaileek esan digutenez.\nAurkeztu den jende kopuruari dagokionez, “landu beharreko arloaren arabera aldea ego-ten da”, diote euskara sailetik. “Deialdirik jendetsuenak Kazetaritzakoa eta Historiakoa izan dira orain arte, eta bakoitzean 11 eskaera jaso genituen. Gai-nerako gaietan batez beste bost eskaera jasotzen dira”.\nEta profilari dagokionez? “Esan dezakegu gehienak unibertsitate-ikasketak amaitu eta doktoradutza prestatzen hasita daudenak edo asmoa dutenak izaten direla. Eta baita ikerketan bide luzea egindako ikerlariak ere: Joxe Azurmendi, Patxi Salaberri…”, diotenez. Aipatu behar da bekara bakarka edo taldean aurkeztu daitekeela, baina eskatzaileek gutxienez gradu mailako ikasketak eta euskaraz C1 maila izan behar dutela.\nEsan bezala, Juan San Martinek bizitzan zehar ikertutako gaiak lantzen dira beka honetan, “txandaka”, euskara sailean esan digutenaren arabera. “Guztira 13 arlo desberdin lantzen dira eta horien artean dago aurtengo deialdikoa, filosofia, bigarren aldiz landuko dena”.\nUEUren Inguma (www.inguma.eus) datu-basean bilaketa azkarra eginez eta Filosofia jakintza-arloa hautatuz gero, 1.324 dokumentu aurki daitezke. “Horrek adierazten duenez, lan dezente egin da jakintza-arlo horretan euskaraz”, UEUko Menikaren ustez. Hala ere, Komunitate Zientifiko Euskalduna osatzen duten irakasle, ikertzaile, ikasle eta bestelako profesionalei dei egiten die bekan parte hartzeko.\nBeka deialdira aurkezten diren ikerketa-lanen berme-akademikoa aztertu asmoz, epai-mahaian UEUk izendatutako bi-hiru aditu egon ohi dira, lantzen den gaiaren arabera. Han izaten da Oier San Martin, Juanen semea ere. “Normalean adituek gidatzen dute epaimahaiaren jarduna, eta nik, aitarekin txikitatik idazkari lanetan ibili naizenez, gertutik jarraitu ditut bere lanak, eta ahal dudan neurrian jakituria hori edo aitak gaia nola ikusiko lukeen igortzen saiatzen naiz”, esan digu San Martinek telefonoaren beste aldetik. “Zorionez, eztabaida egoten da batzuetan eta proiektu bat edo bi nabarmentzen dira, eta aukeraketa egin behar izaten dugu”.\nOier San Martinen ikuspuntua garrantzitsua da gaiak aukeratzeko orduan, aitaren esentziari nolabait eusteko, “nahiz eta ez den derrigorrez horrela izan behar”, diosku. Era berean, gaiak Eibarrekin lotura izateak gehiago baloratzen da. “Juanito San Martinek berak Eibarri egin zion ekarpenaren jarraipena izan nahi du bekak”, esan digute Udaletik. “Bekaren oinarrietan proiektu irabazlea hautatzeko irizpideen artean Eibarrekin lotura duen proiektua izatea ere baloratzen da, eta horren ondorioz bost lanetan Eibar egon da fokoan: ‘Debarroko oasi liberala’, ‘Debabarreneko landareria ibilbideen bitartez’, ‘Gaztedia Eibar herriaren giza eraikuntza-eraldakuntzan’, ‘Gerraosteko Euskal Herriaren eraikitzea. Eibarko berreraikuntza lanak’ eta ‘Eibarnautak bertatik bertara’.\nIkerketak egin ondoren, zer?\nOrain arte, Juan San Martin bekaren 14 deialdi egin dira eta edizio batetik bestera aurkeztu diren lanen eta egileen maila handiak bekaren izen ona berresten du. Horretarako, gaiak aukeratzean lanen berme akademikoa ziurtatzeaz gain, ikerketa egiten den neurrian ikerlariak bidelagun izaten ditu Eibarko Udala eta UEU. “Udal teknikariarekin batera elkarlanean egiten dugu prozesu osoa”, diosku Menikak. “Beka irabazleak beka esleitu eta bederatzi hilabetera egiten diharduen lanaren garapenari buruzko txostena aurkeztu behar du. Txostena UEUko adituek aztertzen dute, lana bide onetik doan egiaztatzeko eta, beharrezkoak badira, aldaketak proposatzeko”, gehitzen du.\nIkerketa bekaren azken memoria UEUko adituek aztertzen dute, eta Udalera txostena bidaltzen dute egindako ikerketa-lanaren balorazioa eginez eta argitaratzeko egokitasuna azalduz. Horrela, interes orokorrekoak diren kasuetan eta bereziki Eibarko herriarekin lotura dutenean, Udalak argitaratzen du lana; lanak unibertsitate-ikasketa eta beste ikerketa batzuetarako interesekoak direnean, ostera, UEU izaten da argitalpenaren arduraduna.\nOrain arte egindako 14 edizioetatik sei lan argitaratu dira: ‘Euskal deiturategia: patronimia’ (Patxi Salaberri), ‘Debarroko Oasi Liberala: Aitzindarien bila. Eibar, 1766-1876’ (Gotzon Iparragirre), ‘Humboldt: hizkuntza eta pentsamendua’ (Joxe Azurmendi), ‘Argumentu isilen tipologiatik orotariko teoriara’ (Maia Duguine), ‘Gerraosteko Euskal Herriaren eraikitzea. Eibarko berreraikuntza lanak’ (Javier Muñoz) eta ‘Itzalitako kalabazen berpiztea. Arimen Gau, Halloween eta Gau Beltzaren haur-ospakizunen ikerketa etnografikoa’ (Josu Ozaita eta Jaime Altuna).\nBaina ikerketak ez dira liburuetara mugatzen, eta UEUk sarritan landu ditu gaiak bere ikastaroetan (Humboldt, Gau Beltza…). “Ikerketa-lana amaitutakoan, irabazleek hitzaldia ematen dute Eibarren, euren lana aurkezteko. Ikerketa-gaiaren arabera, hitzaldiak eman izan dituzte beste zenbait tokitan, eta interes gehien edo zabalkunde handiena Gau Beltzaren gaiak izan du. Kasu honetan asko dira emandako hitzaldiak eta ikastaroa ere eman dugu, bai aurrez aurre zein online”, dio Menikak. Gainera, UEUk irabazleak elkarrizketatu ohi ditu, gaiak zabaltzeko, eta unibertsitatea.net atariaren eta sare sozialen bitartez ematen dute horren berri.\nBekaren izaera propioa\nBizitzan zehar egindakoaz gain, gero ere ekarpen handia egiten jarraitzen du Juan San Martinek, bekarekin orain. Oier semeak azpimarratzen du, izen handiko ikerlarien gaiak jasotzeaz gain, “jende berriaren” lanak ere jaso dituztela eta aukera eman dietela ikerketak egiteko eta bidea hasteko. “Lan batzuk publiko orokorrarentzat errazagoak dira eta beste batzuk mardulagoak, baina denak dira oso onak”. Epaimahaikideek, ordea, ez dute kontuan hartzen arlo hori. “Serioenak, interesgarrienak, aurrera begira aberasgarrienak… zeintzuk diren ikusten dugu”, azpimarratzen du San Martinek. “Hasieran ez zen pentsatzen argitalpenak egitea, baina lan batzuek benetan merezi zuten”, aitortu digu.\nJuan San Martin “Eibarko langile bat zen”, semearen ustez. “Kulturaren arloan egin zuen lan batez ere eta arlo asko landu zituen. Jendeak horrela ikusten zuen, Eibarko langile bat bezala. Bekari izen bat jarri behar zitzaion eta aitaren izena eman zioten. Orain, urteak pasa diren neurrian, beka bada zerbait, bekak berak badu bere nortasuna. Albiste ona da”, dio pozik Oier San Martinek.\nJuan San Martinen eta bere izena duen beka lortu duten ikerlarien bidea jarraitu nahi izanez gero, irailaren 1etik urriaren 12ra egongo da zabalik beken XV. edizioan parte hartzeko eskaera egiteko epea.\n#filosofiaJuan San MartinJuan San Martin beka\n« Alkateak neurriak hartzeko eskatu dio Euskal Trenbide Sareari trenek Egogain-Ardantza zatian ateratzen duten zarata arintzeko “(Ez)berdinak” (Iñaki Ugarteburu) »


"San Pedro mendian II. Mundu Gerraren aurrerapena egon zen 1937an" - Amurrio - Aiaraldea.eus\nErredakzioa 2016-10-27 09:23\nJOSU SANTAMARIA (Legutio, 1993) Euskal Herriko Unibertsitateko arkeologoa da eta San Pedro mendian indusketak egin ez ezik, jasotzen duen informazio ere zabalduko du, bai azaroaren 5ean eta 6an bertan egingo dituzten bisita gidatuetan, bai Amurrion antolatu dituzten hitzaldietan (Gaztetxean eta Atxubin, esaterako).\nSan Pedroko indusketak abiatu dituzue, nolakoa izan da ibilbidea?\nNahiko luzea, bi urte dira proiektu honekin bueltaka gabiltzala. Kasu honetan muina da elkartasuna eta elkarte batekin harremanetan jarri izana.\nAztarna elkarte etnografiakoarekin egon gara hizketan duela bi urte gerra zibilari lotutako proiektu arkeologikoa egiteko eta ondarea berreskuratzeko.\nBi urte horietan mintzatu gara hainbat erakunderekin eta, azkenean, Amurrioko Udalarekin lortu dugu elkarlana, finantzaketa, babesa... baita beste eragilerekin ere: Eusko Jaurlaritza, Vital Fundazioa... zerrenda luzea da.\n"San Pedro mendiak batzen dituen baldintzak oso interesgarriak dira historiografia eta paisaiaren aldetik eta horregatik garatu nahi dugu bertan gerra zibilari buruzko proiektua".\nBertako gertakariak ez dira oso ezagunak baina ematen du oso garrantzitsuak izan zirela. Alde batetik Araba frankista eta Errepublikaren aldeko borrokak jazo zirelako bertan, Bilboko sarbidean ere puntu geoestrategikoan kokatuta dago eta hainbat bataila egon ziren bertan.\nHori guztia ikertu nahi dugu.\nProiektuko beste kide batek aipatu du adostasun politikoa lortu dela indusketak gauzatzeko, eta hori ez dela ohikoa beste leku batzuetan (Estatu Espainiarrean, alegia). Zein da zure iritzia?\nEspainiako Gerra Zibilari buruz hainbat lan egin izan dugu beste leku batzuetan. Soldadu beteranoek esango lukete fronte askota ibili garela, baina Aragoin, Madrilen, Guadalajaran edota Extremaduran oso anitza izan da adostasuna.\n"Toki batzuetan babesa aurkitu dugu eta bestetan ez, guztiz kontrakoa".\nGai traumatikoa, polemikoa eta politikoki konprometitua da. Konpromisoa behar du eta hori ez dugu toki askotan topatu.\nHemen, dena dela, bai. Udalaren aldetik adostasuna erabatekoa da, talde guztiek onetsi dute proiektua.\nBestalde, elkarteen konpromisoa (Aztarnakoa, esaterako), garrantzitsua da. Euskal Herrian hainbat elkarte dago memoria historikoaz, gerra zibilaz eta eskubideen urraketaz arduratzen direnak eta horiek guztiek interesa daukate gai honetan.\nOrain arte ez zegoen hainbeste interesa unibertsitatearen aldetik. Euskal Herriko Unibertsitateak proiektu zientifiko ugari abiatzen du, baina ez hainbeste memoria historikoaren esparruan.\nHau izan da EHUk abiatuko duen lehen proiektua gerra zibilaren arkeologiari buruzkoa\nEsku hartzeak egon dira enpresa pribatu edo elkarteen bitartez, baina hau da EHUren lehenengoa.\nHistoriografia ez ezik elementu gehiago batu nahi dituzue.\nGuk arkeologook teorian lurra kentzen dugu, lurrak estalitako aztarnak interpretatu edo jaso nahian.\nHoriek berreskuratu litezke gauza asko egiteko: laborategietara, argitarapen zientifiko edo kongresuetara eraman, adibidez.\nHala ere, beste bide bat dago; herriari zabaltzea. Hain zuzen ere, San Pedroko paisaia benetan interesgarria da; Gorobel eta Gorbeiako parke naturala ikusten dira, Aiaraldea osoa ikusteko balkoia da... paisaia oso preziatua da mendizaleentzat.\nHorri zerbait gehitu nahi diogu; egitura batzuk berreskuratu eta zabaldu, bisitagarri eginda. Bitarteko pedagokioa izan behar du. Gainera, paisaia gairi lotuta dago.\nGerra ez da lubaki bat, paisaia osoa da.\nHistoria asko dago inguruan; baserriak, elizak, etxeak... eta bertako jendearen historia anitzak. Hori ere landu nahi dugu ikuspegi holistiko integrala baliatuta.\n500 lagun inguru hil zirela bertan esan duzue. Zein da zuen itxaropena indusketen aldetik?\nGertakariak, gutxi gorabehera, badakizkigu txosten militarretan aipatzen direlako. Titular gisa: 1936ko udan lekua okupatu zuten reketeek. Francoren aldeko boluntarioak ziren eta euren leloa zen “Jaungoikoa, legeak eta erregea.”\nGero, 1936ko abenduaren 5ean Legutioko gudua izan zen eta operazio handi horren barruan gudaroste errepublikarrek tokia konkistatu zuten. CNTko anarkistak, komunistak, EAJko eta UGTko batailoiak... indar guztiak batu ziren horretarako.\nMendia hartu zuten eta antza ehunka hildako egon ziren. Baliteke zulo komunak egotea oraindik. Borroka oso odoltsua izan zen.\nMaiatzaren 1937an, ordea, frankistak itzuli ziren eta sartu ziren Kondor Legioaren laguntzarekin, alemaniarrekin, militar italiarrekin, tanke modernoekin... auskalo, ez dakigu zehazki.\nGerraren garapen teknologikoa jasotzeko parada izango dugu. Hasieran, erreketeak joan zirenean fusilekin XIX. mendeko gerraren ezaugarriak zituen borrokak, karlistaldien antzera.\n1937an, aldiz, II. Mundu Gerraren aurrerapena daukagu, teknologikoki behintzat. Eboluzio hori ikertuko dugu.\nBestalde, gerra ideologikoa ere egon zen bertan. Karlisten kasua aipatu dugu, baina anarkistak ere egon ziren, eta hauen ideiak guztiz kontrakoak ziren. Hortaz, gure galdera da: “zure ideologiak islada dauka mundu materialean, utzitako aztarnetan antzeman daiteke?”\nGaldera potentea da zientifikoki eta saiatuko gara erantzuten.\nHorren guztiaren ostean, beste erronka bat izango duzue, informazioa zabaltzea.\nHori da ideia. Proiektu batek alor asko ditu eta Amurrion zein ingurutan hitzaldiak eta solasaldiak egin nahi ditugu. Taberna-hitzaldia euskarri probatuko dugu, Gaztetxean, adibidez.\nGainera, arlo zientifikoan ere lan egingo dugu, kongresutan, adibidez. Are gehiago jakinda proiektuak badaukala etorkizunean ibilbidea.\nMomentuz, egiturak sendotu eta bisitagarri egin behar ditugu, eta beharrezkoa izango da jendea gonbidatzea eta informazio zabaltzea. Gasteizen ere hitzaldiak egingo ditugu. Amurrio mapa horretan kokatzen saiatuko gara.\n80 urte bete dira gerra hasi zenetik eta urteurrenak ez dakit ospatzeko edo omentzeko diren, baina gure memoria omendu behar dugu. Gainera, gazteek ez dakite, oro har, ezer honi buruz, aiton-amonen kontuak dira eta eurei gogoratu behar zaie zer nolako basakeria izan zen, ez errepikatzeko.


Doñanako hondamendiak Bolidani ezarritako hiru zigorretako bat jaitsi du Gorenak | Consumer\nDoñanako hondamendiak Bolidani ezarritako hiru zigorretako bat jaitsi du Gorenak\nBeste biak mantentzen ditu, guztira hiru milioi euro baino gehiago.\nAuzitegi Gorenak (TS) neurri batean onetsi du Boliden Apirsa S.L. enpresaren errekurtsoa. eta Ministroen Kontseiluak 1998ko apirilean Aznalcóllarren (Sevilla) meatze-hondakinak biltegiratzeko putzua hausteagatik eragindako hondamendi ekologikoagatik ezarritako hiru zigorretako bat jaitsi du. Horrela, Auzitegiko Administrazioarekiko Auzien Salak 1.352.772 euro jaitsi du zehapen hori, eta Gobernuak 41.606.316,75 euro finkatu zituen hasiera batean.\nGorenak, ordea, Suediako enpresari ezarritako beste bi isunak mantentzen ditu: lehenengoa, 601.012,10 eurokoa, Uren Legea haustearen erantzuletzat jotzen duelako; eta bigarrena, 2.780.181,66 eurokoa, jabari publiko hidraulikoan eragindako kalteengatik.\nHirugarren zehapenaren murrizketa gertatzen da, Gobernuak, Gorenak gogorarazi duenez, hondamendiaren aurreko egoerari dagokion lursaila birjartzeko eskumena baino ez duelako, “jabari publiko hidraulikoko ondasunak direnean, baina ez partikularrei eragindako kalteak direnean”, eta partikularrek jurisdikzio zibilean erreklamatu beharko dituzte.\nGainera, Boliden salbuetsi egiten da, antza, presa haustearekin bat ez zetozen gastu batzuen ordainketatik. Horien artean, “desjabetzapenengatik ordaindutako kopuruak” eta Guadalquivirko ur-goraldietako Doñanako Parke Nazionala aseguratzeko obrenak.\nBolen Doñana hondamen


Jendaurrean hitz egiteko gaitasuna nola hobetu? - Ekion\nJendaurrean hitz egiteko gaitasuna nola hobetu?\nBezeroekiko harremanean, izan telefonoz, izan bileretan; lana denda batean egiten baduzu, aurrez aurreko tratuan; hizlari izatea suertatzen bazaizu zure proiektuak aurkezteko; formatzaile bazara, formakuntza saioetan… bide ugari daude eguneroko lanean jendaurrean hitz egitea ekar dezaketenak.\nUrduritasuna, arnas estua, ideiak ez bururatzea, hitz egokiak ez topatzea, lotsagorritzea, tripako mina… ohiko emozio eta sentsazioak izaten dira jendaurrean aritzea ohituta ez dagoen edonorentzat.\nIbilian-ibilian, ordea, gainditzen eta eraldatzen diren emozioak dira. Eraldaketa, emozio positiboetara: asebetetzea, poza eta eszitazioa izan daitezke lortutako emaitzekin ados gaudenean senti ditzakegun emozio positibo batzuk.\nNola lortu ordea jendaurrean hitz egitean eroso sentitzea? Norberak bere ahultasunak ongi ezagutzea da lehen pausoa, horiek lantzen joateko ahalik eta indargune bilakatu arte.\nBaina, orokorrean, honako urrats hauek lagungarri izan ditzakezu:\nPrestatu ezazu aurrez hitz egin beharrekoa:\nNahiz eta ez jakin zehazki nola joango den jendaurreko harremana (bilera, telefono deia, zure dendara datorren eroslearekin tratua, hitzaldia, etab.) garrantzitsua da bakoitzean lortu nahi ditugun ideiak aurrez identifikatzea. Horrela, helburu horiek lortzeko zein ideia eta noiz planteatu planifikatu genezake. Aurkezpena, ideia nagusia, bigarren mailako ideiak ala eskakizun konkretuak, eta amaierako agurra.\nUrduritasuna eta antsietateak gure gorputzak abiadura handian jartzen dituzte. Arnasketarekin lasaitu egingo gara: arnasketa sakonak, diafragmatikoak, tentsioa askatzen laguntzen digu gorputzetik. Arnasa ahotik botatzean, soinua ateratzen badugu, gainera, tentsioa eta minak arinago aterako zaizkigu. Beraz, jendaurrean hitz egin aurretik arnasketa sakon batzuk har ditzakegu gure gorputzeko tentsioak askatzeko. Era berean, arnasa lasai hartzen jarraitzea, motelago hitz egiten saiatzea, eta tonoa ez altxatzeak ere lasaitasunean mantentzen lagunduko digu.\nAskotan geure buruan ditugu beldur eta emozio negatibo gehienak. Pentsatzen badugu oker egingo dugula, hanka sartuko dugula, ez zaizkigula hitz egokiak etorriko, ez garela zuzen espresatuko… litekeena da hori gertatzea. Beraz, utzi albo batera pentsamendu negatibo horiek guztiak, eta sinistu zure buruarengan: ongi egingo baituzu, ziur!\nZu zeu izan:\nSaia zaitezke zure hainbat arlo hobetzen azken emaitza txukunagoa emateko, baina, argi izan zu zeu izanda lortuko duzula emaitzarik onena. Ez zaitez gehiegi urrundu zure izaeratik; horrek, urduriago jartzea soilik ekarriko baitizu. Naturaltasunez eta egoerak eskatzen duen zuzentasunez aritzea gomendatzen dizugu.\nLehenengo harremanetan urduri aurkitzearen arrazoi nagusietako bat, zure buruarekiko ziurtasun eza izan daiteke. Ikusiko duzu nola jendaurreko tratuak ugaritu ahala zure buruarekin eroso sentitzen hasiko zaren. Esperientzia pilatzen joango zara, eta batekin eta bestearekin ikasitakoarekin, momentu horietaz ere gozatzera iritsiko zara.\nEkion 2018-03-06 2018-04-09 Bidean\n← Eider Sánchez eta Maider Alberich: Naru Intelligence\nEkiteko modu desberdinak daudelako… dekalogo feminista →


Erroizpetik ateratako errotarria, Gaztañaga aurreko errotondan.\nAntzina, gure udalerrian harrobi ugari zabaldu ziren, nahiz eta gaur egun bat bera ere ez egon lanean. Harrobi horietatik ateratzen zuten harriaren erabilera anitza zen. Bideak konpontzeko izan zitekeen, edo karea lortzeko, baita errotentzako errotarriak egiteko ere. Udalerritik igarotzen den autopistak ere, inguruko mendi hegietan hainbat harrobi irekiarazi zituen betelanak finkatzeko beharrezko harria ateratzeko. Urtetako harrobia da horren adibide, autopista eraikitzerakoan zulo handi bat geratu zen, gero urez bete zena.\nBaserri askok bere harrobi partikularra zuen, etxeko bideak konpontzeko. Txikiak izan ohi ziren, eta apenas utzi diguten arrastorik. Modu berean, herri-lurretako harrobietatik ateratako harria, herribideak txukuntzeko erabiltzen zen. Barreno edo laztabinarekin zulo mordoa egin ondoren erauzten zen harria, eta behar izanez gero bertan borra eta pikotxarekin txikitu. Azken urteetan leherkaria ere erabiltzen zen harria ateratzeko. Ondoren, bidea konpondu behar zen lekuetara garraiatzen zen, idi pare eta gurdiekin, eta bertan bota ostean, ongi txikitu eta zanpatu. Harri konkorrak agerian geratzea ez zen komeni, eta orduan, lurrez estaltzen ziren harri arteko zulo eta tarte guztiak.\nUsurbilgo udalerriko herri-bide sarea auzolanean konpontzen zen. Bide inguruko baserritarren artean egiten zen lanerako koadrila. Nagusi edo patroirik egon ez arren, arduraduna izaten zen, normalean auzoko pertsona aditua. Txandaka egiten zuten lan, harrobian barrenatzen aritzen ziren batzuk, garraioan itzain besteak, eta harria jotzen beste asko. Idi parea eta gurdia jartzen zuten batzuek, eta ezer jartzen ez zutenek ordu gehiago lan egin behar zuten. Udalak, berriz, harrobiez gain tresneria jartzen zuen, palak, borrak, laztabina, palankak... eta horretaz aparte, nola ez, hamaiketakoa eta ardoa.\nKarobietako lehengaia lortzeko, kareharrizko beta edo zainetan kokatutako harrobiak ustiatzen ziren. Errotarriak ateratzeko harrobiak, Andatza-Irisasi inguruan aurki ditzakegu, mordoska gainera. Andatzako hareharriarekin (andatzarria) lortutako errotarriak ospe handia zuen. Andoain, Urnieta, Hernani eta inguruko beste hainbat herritatik eskatzen ziren espresuki harrobi horietako errotarriak bere kalitate ona zela eta.\nHerriko bide bazterretako errotarri guztiak ez bezala, Andatzakoa da San Estenbangoa.\nAndatzako harrobietatik ateratako errotarriak.


Vitoria-Gasteizko Lehen Auzialdiko 6 zenbakiko Epaitegia – Zuzeneko Laguntza Zibila emateko Unitate Prozesala.\nJudizioa: 830/2016 prozedura arrunta.\nAlderdi demandatzailea: Sonia Del Rio Alaña.\nAlderdi demandatua: Juan Carlos Novoa Rodriguez.\nGaia: gauza komuna zatitzea.\nEpailea: Ana Hernandez Garcia.\nEguna: bi mila eta hamazazpiko martxoaren hamazazpia.\nProkuradorea: Patricia Lascaray Palacios.\nBaietsi egiten dut Lascaray prokuradoreak Sonia Del Rio Alaña-ren izenean eta ordez aurkeztu duen demanda, Juan Carlos Novoa Rodriguez-en aurkakoa, gauza komun bat zatitzeko ekintzari buruzkoa. Ondorioz, desegintzat deklaratzen dut etxebizitza honen gainean dagoen jabekidetasun-araubidea: Vitoria-Gasteizko Las Neveras kaleko 4. zenbakiko 2.B helbidean dagoen etxebizitza, Vitoria-Gasteizko 5. zenbakiko jabetza-erregistroan inskribatua. Alderdien artean akordiorik ez badago, higiezin horren enkante publikoa egitea erabakitzen da, dituen eranskinekin batera (sotoko bigarren solairuko 162. zenbakiko garaje-plaza eta sotoko bigarren solairuko 92. zenbakiko trastelekua). Auzilariez gain, kanpoko lizitatzaileak ere onartzen dira. Higiezin hori salduta lortzen den zenbatekoa banatu egingo da, dauden jabekidetasun-kuoten proportzioan. Kuota horiek honako hauek dira: ehuneko berrogeita hamar Sonia Del Rio Alaña-ren alde, eta gainerako ehuneko berrogeita hamarra Juan Carlos Novoa Rodríguez-en alde. Horrez gain, finka horrekin lotuta alderdien artean egin behar diren zor-likidazioak ere egingo dira.\nKostuak alderdi demandatuari ezartzen dizkiot berariaz.\nAurkaratzeko modua: apelazio-errekurtsoa aurkeztuta, Arabako Probintzia Auzitegian (PZLb, 455. artikulua). Errekurtsoa egiteko, idazkia aurkeztu behar da epaitegi honetan, hogei egun balioduneko epean, jakinarazpena egin eta biharamunetik aurrera. Idazki horretan, bestalde, hauek adieraziko dira: aurkaratzea zein alegaziotan oinarritzen den eta apelatutako ebazpena eta aurkaratutako erabakiak zein diren (PZLb, 458.2 artikulua).\nErrekurtsoa jarri ahal izateko, 50 euroko gordailua eratu beharko da, eta, baldintza hori bete ezean, ez da hura izapidetzea onartuko. Gordailua egiteko, zenbateko hori zainpean jarri beharko da epaitegi honek Banco Santander banketxean duen Gordailuan eta Zainpean jartzeko Kontuan (0072 0000 04 0830 16). Ordainagiriaren kontzeptua idazteko hutsunean, «Errekurtsoa» dela adierazi beharko da (kodea: 02-Apelazioa). Diru-kopuru hori zainpean jarri izana egiaztatu beharko da errekurtsoa aurkeztean (BJLOko 15. xedapen gehigarria).


asindeton - Literatura Terminoen Hiztegia\n(grek. asundeton, lokailu gabea)\nHitzezko figura, elipsi prozeduran oinarritua. Lokailurik edo juntagailurik ez era biltzean datzan figura sintaktikoa da zehazki, hots, eta, baina, beraz , hala ere ...: eta gisakoez ez baliatzea hitzen eta perpausen arteko harremana adierazteko. Ahozko hizkuntzan perpausak elkarren ondoan ezar daitezke eta mendekoak juntagailu edo menderagailurik gabe ere egin daitezke. Adibidez, aurkaritza adierazten duen hau: “Hona etorri nahi du; ezin du”. Edo kausa adierazten duen hau: “Ez noa: ez daukat denborarik”. Edo baldintza: “Nahi duzu? Eraman ezazu!”\nFigura erretoriko gisa, elipsi mota bat da, eta sintaxi mailako egitura figuren artean ere koka daiteke. Izan ere, egitura figurekin, paralelismo eta anplifikazio bidezko figurekin batera agertzen da maiz.\nAsindetona parataxiaren formatzat hartzen dute batzuek, non batez ere junta gailuak edota lokailuak kentzen diren. Parataxia n edo disjuntzioa n, aldiz, hitzak edo hitz andanak alborakuntza bidez soilik ekartzen dira, elkarren ondoan ezartzen dira, lotura hitzak kenduz, ahalaz. Ospetsua da K. Salustiok eginiko Katilinaren erretratu koa: “alieni appetens, sui profusus; ardens in cupiditatibus; satis eloquentiae, sapientiae parum.” [besterenaren gutiziatsu, berarenarekin eskuzabal; gartsua gurarietan; nahikoa ele edertasunean, zuhurtzian gutxi]. Hemen aditz elipsiak nabarmentzen ditu parataxiak, bai eta paralelismo eta kiasmoak ere.\nJuntagailuak kentzeak zalutasuna eta bizkortasuna ematen dio esaldiari; meta ketetan edo enumerazioetan ere esanahia indartzen laguntzen du. Estilo baten adierazle da, brevitas edo labur esateko zaletasuna adierazten duena. Adibidez, ospetsua da Julio Zesarren “Veni, vidi, vici ” haren estilo lakonikoari lotua.\nIdazkera labur eta trinkoa maite duten idazleek erabiltzen dute. Idazle baten estiloan asindeton ala polisindeton, zein hobesten den, esanguratsua izan daiteke. Asindeton eta polisindeton eta asindeton konbinatuta egon daitezke.\nAtsotitzetan ere askotan erabiltzen da asindetona:\n“Ioanetak saia oihal mehez, iakia ekosariz, salda ehez.” (Oihenart, Proverbes , 268)\nHona hemen aurkaritzako juntagailurik gabeko asindetonaren adibide bat, P. Agerre “Axular”ena, atsotitzen eitea-edo duena:\n“Gaiñak, pikañak eta hautuak bertzeren, hondarrak eta arbuioak Iainkoaren.” (Axular, Gero )\n“Kolpatua da bidean: zangoek ez dezakete gehiago ez ibil ez atxik. Herrestan helduko da bururaino, odola purrustan doakiola, mandatua doidoia eginen du eta han berean...hila eroriko! Gaizo Camales ! ” (J. Elizalde, LVII.a ger lan ).\nHiriart-Urrutiren testuetan ugaria da asindetona, deskripzio bizi eta dramatiko etan. Hona nola deskribatzen duen Ravaxol anarkista, gillotinarantz daramatela:\n“ Dohakabea! Irri karkailaz hasten zaiote, trufatzen da orotaz; eskarnio egi ten diote balakatzeko ele on zenbeit erran nahi lioketen guzieri. (...). Ikusteko omen zen, presondegitik hiriaren erdira zeramatelarik, orga handi batzuen gai nean xutik, burua gora, begia zorrotz, alde orotarat oihuz, juramentu arrailka, gerrirainoko jauntziak xehakatuak, erdi buluzia” ( Jean Hiriart-Urruty. Mintzaira, aurpegia: Gizon! )\nLizardiren adibide bat, azkenik, narrazioaren aringarri erabilia:\n“ Berdinduxe giñalarik, eta naikoa jardunik, etxerako asmoa, damuz bade rik, artu genizun, ta antxe azkendu zan gure eguna. / Gañerakoa, ezer gutxi. Ibilli, ibilli, ibilli; joan, joan, joan... Utzi degu nunbait apaiza; beste nunbait utzi gaitu “Uitzi”k eta illunak irentsi du... Ozkiro gazia, gau beltza, izar-mordo aun dia...Nekea...: asperra, ogemiña ...” (“Donpaleura joan-etorria”, Euskera andiki soñekoz )\nAurkako figura polisindetona da. Ikus P OLISINDETON .


Argazkien benetakotasuna | Atabala\n.-(e)k idatzia\t 2016(e)ko martxoak 1 0\nEgunotan luze eztabaidatu da Daniel Otxoa de Olza argazkilariaren lanari buruz. Otxoa de Olzak aurtengo World Press Photo saria eskuratu berri du, hain zuzen ere, “Jendea” atalean, baina segidan erretiratu egin diote, irudien egile-eskubideak direla tarteko.\nArgazkiak: Daniel Otxoa de Olza.\nArgazki horietan azaroaren 13an Parisen gertatutako atentatuen biktimak azaltzen dira. Jendeak omenaldi gisa erasoen lekuan lurrean utzitako argazki fisikoen argazkiak ziren, euri tantaz bustita zeudenak; funtsean, argazki batzuei ateratako argazkiak ziren.\nHalatan, eztabaida piztu duena argazki horien egile-eskubidea izan da. Izan ere, norenak dira argazkiak, Otxoa de Olzarenak edo jatorrizko argazki fisikoen egilearenak? Horra auzia. Gertatutakoak aspaldi irakurritako liburu bat ekarri dit gogora: El beso de Judas, Fotografia y verdad (Joan Fontcuberta, 1997).\nLiburu horretako kapitulu batean, Fontcubertak aspaldi gertatutako kasu bat deskribatzen du. Espainian bazegoen argazki-lehiaketa bat Fotopres izena zuena eta foto-kazetaritzako lan bikainenak saritzea helburu zuena. Lehen saria Jaume Muntainer Comellas argazkilariak irabazi zuen 1986an, Me’n vaig amb la meva mare (Banoa nire amarekin) izenburua zuen argazkiarekin.\nMe`n vaig amb la meva mare (Jaume Muntainer Comellas, 1986).\nArgazkian ezkondu berri den emakume bat ikusten dugu korrika, soinekoa jantzita eta lore-sorta eskuetan daramala. Senarra atzetik dauka jarraika, geldiarazteko asmoarekin edo, nonbait. Urte hartan epaimahaikideek argazkiaren kalitatea eta unearen egokitasuna azpimarratu zuten, bereziki, saria eman ziotenean.\nOrdea, saria jaso eta egun batzuetara, eskandalua izan zen! Eszena ez omen zegokion “bizitza errealeko” irudi bati, baizik eta “La Cubana” izeneko antzerki-talde baten antzezlanaren une baten irudiari. Antzerki esperimental horren ezaugarri nagusietako bat inprobisazioa zen, eta horretarako kalea eta espazio publikoak baliatzen zituzten eskenatoki bezala, nolabait ere, kaleko jendea errealitatearen eta fikzioaren artean nahastea bilatzen baitzuten. Bestela esateko, beraientzat, errealitatea eta errealitatearen errepresentazioa bat zetozen. Autoreak zintzo jokatu zuela aldarrikatu zuen, berak ez zekiela zinez egoera “erreala” ez zenik; baina epaimahaiak izan zuen azkeneko hitza eta saria kendu zioten.\nBaina kasu horretan epaimahaiak erabaki zuena zera izan zen zehazki, argazkia ez zela “erreala”, baizik eta errepresentazio hutsa; eta beraz, Muntainer Comellas-en lanak “errealitatea” islatzen ez zuenez gero, ez bide zuen saririk merezi. Baina argazki oro ez al da, azken buruan, errealitatearen errepresentazio bat hutsean eta soilean? Benetako ezkontza bateko argazkia errealagoa da izatez? Orduan, lehenetsi behar da kasu horretan “benetako” ezkontza bati ateratako argazkia?\nEztabaida polita iruditu zait Muntair Comellas kasuari dagokiona, eta baita Otxoa Olzaren lanari dagokiona ere, noski. Nik ez dut zalantzatan jartzen autore bien zintzotasuna. Baina, sari-kontuez eta lehiaketa-irizpideez haratago, hausnartu beharreko gaia da lan baten benetakotasuna zertan datzan.


(online) Lekeitioko Euskal Zine Bilera 2020 - Kulturklik\n(online) Lekeitioko Euskal Zine Bilera 2020\nLekeitio Del 21 de noviembre 2020 al 29 de noviembre 2020\nLekeitioko Euskal Zine Bilera 2020: egitaraua (pdf)\nEdizio honetako eduki guztiak zinebilera.eus orrialdean ikusi ahalko dituzue azaroaren 21etik 29ra bitartean. Jaialdiaren aurkezpena azaroaren 17an, asteartea, 11:00etan egingo da online.\n43. edizio honetan, online izaera hartuko du jaialdiak, pantaila guztietara helduz eta publiko zabalago batera hurbiltzeko. Inoiz baino errazagoa izango da Euskal Herrian eta euskaraz egiten den Lekeitioko jaialdiaz gozatzea.\nEgun bizi dugun ezohiko egoera honek gure bizitzako arlo guztietan eragiten du. Errealitate berri hau erronkatzat hartuta, bide berriak irekitzeko aukera mahai gaineratu da, jaialdiaren espazioak jendez betetako zinematik atera eta edonork eta edonondik ikusi ahalko den jaialdia proposatuz. Eboluzio hau 2016an sortutako plan estrategiko berritzailearen hurrengo pausoa da, Lekeition sortutako jaialdiaren zabalkundea lortzeko ekimena, oinarriak ahaztu gabe eboluzio logiko bat biltzen duena.\nPantailak nonahi daude, etxean, lanean, kalean eta baita gure poltsikoan. Ikus-entzunezkoak eskura izan nahi ditugu eta horren jakitun Euskal Zine Bilerak zinematik pantaila guztietara egiten du salto.\nNorabide berri honetan, Euskal Zine Bilera hiru ataletan bananduko da: Euskarazko zinema SORTUz, Euskararen zinema PARTEKATUz eta Euskal Zinemagintzarekin SARETUz.\nSORTU atalean zinearen esperimentazio eta alfabetizazioarekin lotutako ekimena aurkituko ditugu. Alde batetik, Euskaltzaleen Topagunearekin elkarlanean egiten den Kameratoia izango dugu. Gazteentzako euskarazko ikus-entzunezko rally honetan izena ematen duten taldeek, ordu gutxi batzuk besterik ez dituzte izango film labur bat egiteko. Bestetik, Benito Ansola saria izango dugu. Aurreko urtean saria eraman zuen Oier Fuentesek bere filmaren produkzioa nolakoa izaten ari den azalduko digu, egungo osasun egoerak sortu dituen zailtasunak zehaztuko dituen working progress batekin. Zoom atalean, Hazparneko Zinegin festibalarekin elkanaren bidez sortutako egitasmoa aurkeztuko da.\nPARTEKATU atalean zinemaren arlo ezberdinak elkarbanatzeko xedea duten espazioak azaltzen dira. Alde batetik, aurre aukeratuak izan diren 19 lanek osatuko duten Lehiaketa izango dugu. Film horiek zeintzuk diren jakin nahi? Hauen inguruko informazio guztia zinebilera.eus orrialdean aurkituko duzue. era berean, Irabazleak aukeratzearen arduradunak Aitor Oñederra, Erika Olaizola eta Mikel Rueda izango dira. Beste aldetik, Euskal zinemagintzaren figura eta ekimenak omentzeko asmoz sortutako Euskal Zinemaren Begirada izango dugu. Nork eramango du? Hori ezagutzeko oraindik aste batzuk itxaron beharko ditugu.\nSARETU atalean euskal ikus-entzunezkoen sortzaile eta erakundeekin jarriko gara harremanetan. (H)emen elkartearekin batera, euskal zinemagintzaren egoera eta ezinegonak partekatzeko solasaldia antolatuko da. Era berean, Pantaila Zuria espazioa estreinatuko dugu, ikus-entzunezko beste jaialdi eta egitasmoei leiho bat irekiz, aurten Zinegoak izango da gonbidatua. Azkenik, iraganetik datozen irudi eta soinuak biltzea xede duen Atzo8 izango dugu, Euskadiko Filmategiarekin elkarlanean.\nElkarlanetik kultura sendotzen\nEdizio berritzaile honetan, xede nagusia Euskal Zine Bileraren zabalkundea izango da. Jaialdia online formatura mugitzean aukera berriak sortu dira eta horien bidez euskal zinemagintza osatzen duten zale eta profesionaletara heltzeko bideak areagotu. Publiko zabal batera heltzeko xedean laguntzeko, EITBren elkarlan berezia izango dugu aurten. Garrantzitsua deritzogu euskal ikus entzunezkoak, honen sorkuntza eta bere sektorea batzen dituen egitasmoarekin batera egotea, euskal ikus-entzunezkoen alorrean dagoen erakunde nagusiarekin.\nEra berean, bizi ditugun garai zail hauetan elkarlanetik indartzeko apustua egin nahi du Euskal Zine Bilerak. Zinegin eta Zinegoak jaialdiak, Hemen elkartea, Elias Querejeta Zine Eskola, Zine-Lab zinema laborategia , Euskadiko Filmategia eta beste hainbat eragileren elkarlanari esker euskal kultura indartzea ahalbidetuko da. Eragile guztien arteko kolaborazioarekin elkar zaindu eta elikatzeko aukera sortzen da, jaialdiaren eta beste eragileen arteko zubiak sendotuz.\nEuskal ikus-entzunezkoak nonahi\nEuskal zinemaren hitzorduan hemen da eta aurten pantaila guztietan izango duzue ikusgai! Ordenagailua, tableta edo mugikor bat besterik ez duzue behar eta noski, estaldura ona izatea! 43. Euskal Zine Bileraren inguruan gehiago jakin nahi? Adi egon zinebilera.eus webgunera!\nFuente: Lekeitioko Euskal Zine Bilera\nFecha Del 21 de noviembre 2020 al 29 de noviembre 2020\nLugar Ikusgarri Aretoa\nResurrección Maria de Azkue, 5\nWeb Ikusgarri Aretoa\nLekeitioko Zine Bilera egitaraua.pdf